Клімат умераны мусонны. Зімой халодныя патокі паветра з кантынента прыносяць сухое марознае надворе. Летам тэрыторыя знаходзіцца пад уплывам акіянічных паветраных мас, якія прыносяць ападкі. Тэмпература паветра ў студзені каля −11 °C, у ліпені каля 23 °C. Ападкаў ад 600 мм на паўночным захадзе да 1100—1400 мм на астатняй тэрыторыі. Рэкі горныя, багатыя гідраэнергіяй. Найбольшыя з іх Тэданган, Амнанкан, Туманган. Лясы займаюць тэрыторыю каля 9 млн гектараў, пераважна ў гарах. Растуць даурская лістоўніца, карэйскі кедр, аянская елка, чырвоная хвоя. З лекавых раслін найбольш вядомы жэньшэнь. Жывёльны свет захаваўся ў гарах. Мора багатае рыбай, трэпангамі, кальмарамі. Рэзерваты — Хвангпо, Янгам.